## Pravilnik o načinu ispunjavanja Sigurnosno-tehničkog lista

### NN 111/2006 (11.10.2006.), Pravilnik o načinu ispunjavanja Sigurnosno-tehničkog lista

# MINISTARSTVO ZDRAVSTVA I SOCIJALNE SKRBI

**2464**

Na temelju članka 29. stavka 7. Zakona o kemikalijama (»Narodne novine« br.
150/05) ministar zdravstva i socijalne skrbi uz suglasnost ministra
gospodarstva, rada i poduzetništva donosi

## PRAVILNIK

### O NAČINU ISPUNJAVANJA SIGURNOSNO-TEHNIČKOG LISTA

Članak 1.

Ovim Pravilnikom propisuje se način ispunjavanja Sigurnosno-tehničkog lista.

Članak 2.

Pravna ili fizička osoba koja proizvodi, uvozi ili koja stavlja u promet opasnu
kemikaliju mora osigurati Sigurnosno-tehnički list u skladu s normom HRN ISO
11014-1:1997 (u daljnjem tekstu: »STL«) na hrvatskom jeziku i latiničnom pismu.
Za pripravke koji nisu razvrstani kao opasni prema propisu o razvrstavanju
opasnih kemikalija, pravna ili fizička osoba iz stavka 1. ovoga članka mora na
zahtjev korisnika osigurati Sigurnosno-tehnički list u slučaju ako tekući ili
čvrsti pripravci sadrže najmanje jednu tvar u pojedinačnoj koncentraciji koja je
jednaka ili veća od 1 masenog udjela, a plinoviti jednako ili više od 0,2
volumna udjela ako je ta tvar:
– opasna za zdravlje ili okoliš,
– za koju postoji maksimalno dopustiva koncentracija (MDK) s obzirom na
izloženost na mjestu rada.

Članak 3.

STL mora sadržavati podatke iz članka 4. ovoga Pravilnika i biti ispunjen na
način koji je naveden u Uputi za ispunjavanje STL (u daljnjem tekstu: Uputa)
koja je tiskana u Prilogu ovoga Pravilnika i čini njegov sastavni dio.

Članak 4.

STL obvezno mora sadržavati sljedeće odjeljke:
1. Identifikacija tvari/pripravka i podaci o pravnoj ili fizičkoj osobi,
2. Sastav/podaci o sastojcima,
3. Identifikacija opasnosti,
4. Mjere prve pomoći,
5. Mjere za suzbijanje požara,
6. Mjere kod slučajnog ispuštanja,
7. Rukovanje i skladištenje,
8. Nadzor nad izloženošću/osobna zaštita,
9. Fizikalna i kemijska svojstva,
10. Stabilnost i reaktivnost,
11. Podaci o toksičnosti,
12. Ekološki podaci,
13. Postupanje s otpadom,
14. Podaci o prijevozu,
15. Podaci o propisima,
16. Ostali podaci.
Pravna ili fizička osoba iz članka 2. ovoga Pravilnika obvezna je prikupiti
podatke za ispunjavanje svih odjeljaka iz stavka 1. ovoga članka.
Podaci iz stavka 2. ovoga članka moraju biti prikupljeni u skladu s Uputom.
Podaci navedeni u svakom odjeljku STL-a moraju biti točni, jasni i kratki.
STL mora sadržavati datum ispunjavanja.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-04/4
Urbroj: 534-07-01-06-1
Zagreb, 3. listopada 2006.

Ministar
**doc. dr. sc. Neven Ljubičić**, v. r.

PRILOG

UPUTA ZA ISPUNJAVANJE STL-a

1. IDENTIFIKACIJA TVARI/PRIPRAVKA I PODACI O PRAVNOJ ILI FIZIČKOJ OSOBI

*1.1. Identifikacija tvari ili pripravka*

Potrebno je navesti naziv tvari ili pripravka koji mora biti jednak nazivu
navedenom na deklaraciji jediničnog pakiranja, odnosno propisima o razvrstavanju
i obilježavanju tvari ili pripravka.
Drugi nazivi opasne tvari ili pripravka (sinonimi) mogu također biti navedeni.
Navesti šifru proizvoda.

*1.2. Uporaba tvari/pripravaka*

Navesti namjeravani ili preporučeni način uporabe tvari ili pripravka, ako je
poznat. Ako postoji više mogućih načina uporabe, navesti najvažniji ili najčešći
način uporabe.
Navesti kratak opis čemu tvar ili pripravak služe (npr. anti­oksidans).

*1.3. Podaci o pravnoj ili fizičkoj osobi*

Navesti naziv, adresu, broj telefona pravne ili fizičke osobe koja proizvodi,
uvozi ili stavlja u promet tvar ili pripravak.
Mogu se navesti i brojevi telefaksa i teleksa.
Ako postoji navesti broj telefona službe za izvanredna stanja.

2. SASTAV/PODACI O SASTOJCIMA

U navedenom odjeljku potrebno je navesti radi li se o tvari ili pripravku.
Podaci o sastojcima moraju biti navedeni na takav način da korisnik može jasno
utvrditi njihovu opasnost.
Za pripravke razvrstane kao opasne prema propisima o razvrstavanju opasnih
kemikalija potrebno je navesti sljedeće tvari zajedno s njihovim koncentracijama
ili koncentracijskim rasponom i to za:
1. tvari koje predstavljaju opasnost za zdravlje ljudi i okoliš, prema propisima
o razvrstavanju opasnih kemikalija, ako su prisutne u koncentracijama, jednakim
ili većim od onih navedenih u propisima o razvrstavanju opasnih kemikalija,
2. tvari za koje je određena maksimalno dopustiva koncentracija (MDK) na mjestu
rada, a koje nisu navedene pod točkom 1.
Za pripravke koji nisu razvrstani kao opasni prema propisima o razvrstavanju
opasnih kemikalija, potrebno je navesti sljedeće tvari zajedno s njihovim
koncentracijama ili koncentracijskim rasponom, ako su prisutne u pojedinačnim
koncentracijama ³ 1% masenog udjela za neplinovite pripravke i
³ 0,2 % volumnog
postotka za plinovite pripravke
– tvari koje predstavljaju opasnost za zdravlje ljudi ili okoliš prema propisu o
razvrstavanju opasnih kemikalija,
– tvari za koje su određene maksimalno dopustive vrijednosti (MDK) na mjestu
rada.
Potrebno je navesti razvrstavanje, znak opasnosti i oznaku upozorenja.
Potpuni tekst upozorenja (R oznake) navodi se u odjeljku 16. (OSTALI PODACI).
Potrebno je navesti kemijski naziv ili generički naziv i EINECS ili ELINCS broj
prema propisima o razvrstavanju opasnih kemikalija.
CAS broj i naziv prema IUPAC nomenklaturi može biti koristan.
Ako je naveden generički naziv nije potrebno navesti točan kemijski naziv.
Ako je naveden samo generički naziv u svrhu tajnosti podataka, potrebno je
opisati kemijsku prirodu tvari kako bi se osiguralo sigurno rukovanje.
Generički naziv mora biti u skladu s propisima o razvrstavanju opasnih
kemikalija.

3. IDENTIFIKACIJA OPASNOSTI

Navesti podatak o razvrstavanju tvari ili pripravka prema mjerilima za
razvrstavanje.
Jasno i kratko opisati najvažnije opasnosti tvari ili pripravka za zdravlje
ljudi i okoliš.
Potrebno je napraviti jasnu razliku između pripravaka koji nisu razvrstani kao
opasni i koji su razvrstani kao opasni.
Navesti najvažnije štetne fizikalno-kemijske učinke, štetne učinke za zdravlje
ljudi i simptome tih učinaka koji se mogu stvarno pretpostaviti u vezi s
uporabom ili krivom uporabom tvari ili pripravka.
Navesti i ostale opasnosti, koje ne proizlaze iz razvrstavanja, ali koje mogu
doprinijeti općoj opasnosti, (npr. zaprašenost, zagušljivost itd.).
Navedeni podaci moraju biti u skladu sa sadržajem deklaracije na pakiranju.

4. MJERE PRVE POMOĆI

U navedenom odjeljku potrebno je jasno opisati mjere prve pomoći i navesti
slučajeve u kojima je potrebna hitna medicinska pomoć.
Podaci o mjerama prve pomoći moraju biti kratki i jasni tako da su razumljivi
stradalniku i /ili osobi koja pruža prvu pomoć.
Može se navesti kratak opis najvažnijih simptoma i učinaka.
Podaci o mjerama prve pomoći moraju omogućiti brzu procjenu učinaka i simptoma
otrovanja opasnom tvari.
Navedeni podaci trebaju objasniti što treba učiniti na mjestu nesreće te koji se
odgođeni učinci mogu očekivati nakon izloženosti.
Mjere za pružanje prve pomoći potrebno je razdijeliti prema načinu izloženosti:
– nakon udisanja,
– nakon dodira s kožom,
– nakon dodira s očima,
– nakon gutanja.
Potrebno je navesti slučajeve u kojima je potrebna ili se preporuča stručna
pomoć liječnika.
Mogu se navesti savjeti za zaštitu davateljima prve pomoći i/ili posebne
napomene za liječnika.
Za određene tvari i pripravke važno je navesti posebne i hitne postupke
liječenja koji moraju biti na raspolaganju na mjestu rada.

5. MJERE ZA SUZBIJANJE POŽARA

U navedenom odjeljku potrebno je navesti mjere koje treba provoditi kod požara
uzrokovanog tvari ili pripravkom ili ako se požar pojavi u njihovoj blizini.
Potrebno je odrediti:
– prikladna sredstva za gašenje požara,
– sredstva za gašenje koja se ne smiju upotrebljavati,
– protupožarne mjere za posebne opasnosti,
– posebne metode gašenja požara,
– posebnu opremu za zaštitu vatrogasaca i
– posebne opasnosti izloženosti, koje proizlaze od same tvari ili pripravka,
produkta njihova izgaranja ili nastalih dimnih plinova.

6. MJERE KOD SLUČAJNOG ISPUŠTANJA

U navedenom odjeljku potrebno je navesti sljedeće podatke:
– Osobne mjere opreza:
(npr.: uklanjanje izvora zapaljenja, preporučiti mjere za dovoljno prozračivanje
i zaštitu dišnih putova, propisati praćenje koncentracije para, plinova, prašine
ili dimova, dati upute za zaštitu kože i očiju).
– Mjere zaštite okoliša:
(npr.: držati dalje od kanalizacijskih odvoda, površinskih i podzemnih voda te
tla, moguća potreba uzbunjivanja građana i gospodarskih subjekata).
– Način čišćenja i sakupljanja:
(npr.: uporaba upijajućih materijala – pijesak, diatomejska zem­lja, adsorbensi
za kiseline, univerzalni adsorbensi, pilovina, način smanjivanja opsega
oslobađanja plinova/dimova npr. uporabom vode (vodeni sprej), razrjeđivanjem.
Ako je potrebno navesti dodatna upozorenja kao npr.: »nikad ne koristi ….. (npr.
vodu ili drugu kemikaliju za razrjeđivanje ili neutralizaciju), neutralizirati s
…. (npr. lužinama ili kiselinama)«.
Ako je potrebno dodatno uputiti korisniku na odjeljke 8. Nadzor nad
izloženošću/osobna zaštita i 13. Postupanje s otpadom.

7. RUKOVANJE I SKLADIŠTENJE

Podaci navedeni u ovom odjeljku u vezi zaštite zdravlja ljudi i okoliša trebaju
pomoći poslodavcu u razvoju odgovarajućih radnih postupaka i organizacije rada
sukladno propisima o zaštiti na radu.

*7.1. Rukovanje*

Potrebno je navesti mjere opreza za sigurno rukovanje i teh­ničke mjere kao što
su npr.: lokalno ili opće prozračivanje, mjere za sprečavanje nastajanja
aerosola, prašine i požara, navesti različite posebne zahtjeve propisane za
određenu tvar ili pripravak i navesti upute za sigurno rukovanje (npr. postupci
ili oprema koji su zabranjeni, a koji su preporučeni) te ako je moguće navesti
kratki opis.

*7.2. Skladištenje*

Navesti tehničke mjere i uvjete za sigurno skladištenje kao npr.: prostorije ili
posude posebne izvedbe (uključujući prihvatne jame i način prozračivanja
skladišnog prostora ili spremnika), navesti neprikladne i one materijale koje
treba izbjegavati za skladištenje, uključujući odvajanje od proizvoda s kojima
se ne smije miješati.
Propisati opće uvjete skladištenja (dopuštena područja ili granice za kretanje
temperature i vlažnosti, dopušteni intenzitet sunčeve svjetlosti, potreba
primjene inertnih plinova) potrebnu izvedbu električnih instalacija ili
sprečavanje nastajanja statičkog elektriciteta.
Navesti, ako je potrebno savjet o graničnim količinama tvari ili pripravaka u
skladišnim uvjetima (npr. ne držati više od tone proizvoda na skladištu).
Posebno se mora navesti podatak o sigurnim ambalažnim materijalima.
Navesti preporučeni ambalažni materijal i neprikladni ambalažni materijal.

*7.3. Posebna uporaba*

Za krajnje proizvode označene za posebnu uporabu, navesti preporuku o planiranoj
uporabi. Ako je moguće preporuku uputiti proizvođačima te industrijske grane.

8. NADZOR NAD IZLOŽENOŠĆU/OSOBNA ZAŠTITA

*8.1. Granične vrijednosti izloženosti*

U navedenom odjeljku potrebno je navesti postojeće primjenjive nadzorne
parametre, uključujući MDK i/ili biološke granične vrijednosti te navesti
postojeći preporučljivi postupak praćenja.
Za pripravke je korisno navesti vrijednost za one sastojke koji se obvezno
navode u odjeljku 2. (Sastav/podaci o sastojcima).
8.2. Za potrebe ovog dokumenta nadzor izloženosti znači punu primjenu svih mjera
sprječavanja koje se moraju poduzeti za vrijeme rada zbog smanjivanja
izloženosti radnika i okoliša.
8.2.1. Poslodavac mora uzeti u obzir ove podatke kada provodi procjenu rizika za
zdravlje i sigurnost radnika prema propisima o zaštiti na radu, a što zahtijeva
osmišljavanje odgovarajućega radnog procesa i tehnološkog nadzora, uporabu
odgovarajuće opreme i materijala, primjenu općih mjera zaštite na izvoru i
konačno primjenu osobne zaštite kao što su osobna zaštitna sredstva. Prema tome
potrebno je osigurati odgovarajuće podatke o tim mjerama kako bi se omogućila
ispravna procjena rizika prema propisima o zaštiti na radu. Ovi podaci moraju
nadopunjavati podatke iz točke 7.1. (Rukovanje).
Potrebno je navesti osobna zaštitna sredstva za:
– zaštitu dišnih putova,
(za opasne plinove, pare ili prašinu navesti vrstu zaštitne opreme koja se treba
koristiti kao što su samostalni uređaj za disanje, odgovarajuća maska i filtri).
– zaštitu ruku,
(navesti vrstu rukavica koje se trebaju koristiti prilikom rukovanja tvarima ili
pripravcima prema vrsti materijala, vremenu izdržljivosti materijala i s obzirom
na količinu i vremensko izlaganje kože).
Ako je potrebno navesti dodatne mjere zaštite kože ruku.
– zaštitu očiju,
(navesti vrstu opreme za zaštitu očiju koja je potrebna pri radu kao što su:
zaštitne naočale, zaštitna maska, štitnik za lice).
– zaštitu kože i tijela,
(ako je potrebno zaštititi neki drugi dio tijela osim ruku, navesti vrstu i
kvalitetu zaštitne opreme koja je potrebna kao što su pregača, čizme i zaštitno
odijelo).
Ako je potrebno, navesti i dodatne mjere opreza i higijenske mjere.
Nadzor nad zaštitom okoliša
Potrebno je navesti podatke koje traži poslodavac uzimajući u obzir obvezu
ispunjavanja njegovih obveza sukladno propisima o zaštiti okoliša.

9. FIZIKALNA I KEMIJSKA SVOJSTVA

U navedenom odjeljku moraju se navesti podaci o izgledu tvari ili pripravka što
uključuje sljedeće podatke:
Fizikalno stanje:
– navesti fizikalno stanje (kruto, tekuće, plinovito),
– navesti boju,
– navesti miris,
(ako se miris može osjetiti njuhom treba ga sažeto opisati).

PODACI VAŽNI ZA ZDRAVLJE, SIGURNOST I OKOLIŠ

Navesti sljedeće podatke:
– pH vrijednost,
(navesti pH vrijednost tvari ili pripravka kako je isporučen ili vodene otopine
uz navođenje koncentracije)
– vrelište/područje vrenja,
– plamište,
– zapaljivost,
– eksplozivna svojstva,
– oksidirajuća svojstva,
– tlak para,
– relativna gustoća,
– topljivost,
– topljivost u vodi,
– topljivost u organskim otapalima ili uljima,
– koeficijent raspodjele, n-oktanol/voda:
– viskoznost,
– gustoća para,
– hlapivost.
Navesti i ostale podatke koji se odnose na sigurnu uporabu, kao npr. miješanje s
drugim tvarima, provodljivost, točka tališta/raspon tališta, skupina plinova,
temperatura samozapaljenja).

10. STABILNOST I REAKTIVNOST

Stabilnost i reaktivnost opisuju stabilnost tvari ili pripravka i moguće opasne
reakcije koje se javljaju pod određenim uvjetima korištenja i u slučaju
ispuštanja u okoliš.
U navedenom odjeljku potrebno je navesti:

*10.1. Uvjete koje treba izbjegavati:*

(npr. temperatura i tlak zraka, intenzitet svjetla, udarac)
koji mogu uzrokovati opasnu reakciju i ako je moguće navesti kratak opis.

*10.2. Materijale koje treba izbjegavati:*

(npr. voda, zrak, kiseline, lužine, oksidansi ili bilo koja posebna tvar)
koji mogu uzrokovati opasnu reakciju i ako je moguće navesti kratak opis.

*10.3. Opasne proizvode raspada:*

(navesti tvari koje se mogu osloboditi u opasnim količinama kod raspada).
Potrebno je posebno naznačiti:
– potrebu dodavanja i prisutnosti stabilizatora,
– mogućnost pojave opasne egzotermne reakcije,
– podatak od značaja za sigurnost, ako može doći do promjene fizikalno-kemijskih
svojstava tvari ili pripravka,
– opasni produkti koji se mogu osloboditi npr. u dodiru s vodom,
– mogućnost razgradnje tvari ili pripravka do nestabilnih produkata.

11. PODACI O TOKSIČNOSTI

Ovaj odjeljak mora sadržavati kratak, potpun i razumljiv opis različitih
toksičnih učinaka na zdravlje, koji mogu nastati pri dodiru korisnika s
kemikalijom što uključuje podatke o akutnom trovanju, lokalnim učincima,
kroničnom trovanju ili dugotrajnoj izloženosti, učincima izlaganja i posebnim
učincima.
Potrebno je navesti opasne učinke na zdravlje kod izloženosti tvari ili
pripravku, temeljeno kako na iskustvu tako i na rezultatima znanstvenih pokusa.
Navesti podatke za:
1. Akutno trovanje:
– gutanjem,
– udisanjem,
– dodirom s kožom.
2. Lokalni učinci:
– nadražaj kože,
– nadražaj očiju,
– osjetljivost kože.
3. Kronično trovanje ili dugotrajno izlaganje
4. Učinak izlaganja:
– jednokratno,
– višekratno,
– dugotrajno.
5. Trenutačni učinci
6. Odgođeni učinci
7. Posebni učinci: (kancerogenost, mutagenost, reproduktivna toksičnost
uključujući i teratogenost)
8. Dopunski podaci.

12. EKOLOŠKI PODACI

Ovaj odjeljak opisuje moguće učinke proizvoda na okoliš, njegovo ponašanje i
sudbinu tvari ili pripravka u zraku, vodi i/ili tlu.
Potrebno je navesti podatke o pokretljivosti, postojanosti i razgradivosti,
bioakumulaciji, učincima proizvoda na okoliš, ekotoksičnosti i ostalim podacima
koji mogu utjecati na okoliš zbog prirode tvari ili pripravka i predviđenog
načina uporabe.

*Pokretljivost*

Pokretljivost je sposobnost tvari ili odgovarajućih sastojaka pripravka da nakon
ispuštanja u okoliš dospiju u podzemne vode ili da mogu prodrijeti u okoliš
daleko od mjesta ispuštanja.
Potrebno je navesti podatke:
– poznata ili predviđena raspodjela u prostoru,
– površinska napetost,
– apsorpcija/desorpcija u tlu,
– druga fizikalno-kemijska svojstva (odjeljak 9.).

*Postojanost i razgradivost*

Postojanost/razgradivost je sposobnost tvari ili odgovarajućih sastojaka
pripravka da se razgrađuju u okolišu, biorazgradivošću ili drugim procesima
(oksidacija, hidroliza).
Ako je dostupno navesti vrijeme polurazgradnje. Potrebno je spomenuti sposobnost
tvari ili odgovarajućih sastojaka pripravka za razgradnju u postrojenjima za
obradu biljnog otpada.
Potrebno je navesti sljedeće podatke:
– biotička i abiotička razgradnja,
– razgradnja uz prisutnost zraka i bez njega,
– postojanost.

*Bioakumulacija*

Bioakumulacija je sposobnost tvari ili odgovarajućih sastojaka pripravka da se
nakupljaju u živim organizmima i u hranidbenom lancu.
Potrebno je navesti koeficijent raspodjele n-oktanol/voda (Kow) i faktora
biokoncentracije (BCF), ako su dostupni.

*Učinci proizvoda na okoliš*

Navesti učinke proizvoda na:
– vodu,
– zrak,
– tlo.

*Ekotoksičnost*

U ovom pododjeljku potrebno je navesti podatke o toksičnosti za organizme koji
žive u vodi, uključujući akutnu i kroničnu toksičnost za ribe, vodenbuhe, alge i
druge vodene biljke. Ako su dostupni, potrebno je navesti podatke o toksičnom
učinku na mikro i makroorganizme u tlu i toksičnosti za druge važne organizme u
okolišu (ptice, pčele, biljke). Ako tvar ili pripravak ima inhibitorni učinak na
aktivnost mikroorganizama treba navesti mogući učinak na postupak obrade otpada.
Potrebno je navesti podatke o ekotoksičnosti za:
– vodene organizme,
– organizme u tlu,
– biljke i kopnene životinje.

*Ostali štetni učinci*

Ako su dostupni, treba navesti podatke o svim drugim štetnim učincima, npr.
djelovanju na ozonski omotač, fotokemijsko stvaranje ozona ili sposobnost da
pridonosi globalnom zatopljenju.
Potrebno je osigurati da podaci važni za okoliš budu uključeni i u druge
odjeljke STL-a, posebno u pogledu kontrole akcidentalnog oslobađanja, mjerama u
slučaju akcidentalnih oslobađanja, podatke koji se odnose na zbrinjavanje
ostataka i otpada u odjeljcima 6., 7., 13., 14. i 15.

13. POSTUPANJE S OTPADOM

Navedeni odjeljak mora sadržavati odgovarajuće podatke o preporučenim načinima
sigurnog i za okoliš pogodnijeg postupanja s otpadom.
Potrebno je navesti podatke za način postupanja s otpadom i to za:
– ostatke proizvoda i
– onečišćenu ambalažu.
Potrebno je navesti propise koji se primjenjuju.

14. PODACI O PRIJEVOZU

Navedeni odjeljak mora sadržavati podatke o kodovima i klasifikacijskim oznakama
o prijevozu u skladu s međunarodnim propisima, podatke o posebnim mjerama opreza
i uvjetima prijevoza koje korisnik treba znati ili poštovati u svezi s
prijevozom ili premještanjem unutar ili izvan svojih radnih prostora.
Potrebno je navesti klasifikacijsku oznaku za prijevoz:
– kopneni (željeznički/cestovni ADR, RID),
– vodeni putovi u zemlji (ADNR),
– pomorski (IMDG),
– zračni (ICAO/IATA).
Treba navesti UN broj, klasu, naziv opasne kemikalije prema međunarodnim
ugovorima o prijevozu opasnih tvari, skupinu pakiranja, morski zagađivač i mogu
se navesti i dodatni podaci.
Potrebno je navesti posebne mjere opreza kod prijevoza i posebne uvjete
prijevoza.

15. PODACI O PROPISIMA

U ovom odjeljku moraju se navesti podaci o propisima koji se primjenjuju na
određenu tvar ili pripravak, također treba navesti podatke iz deklaracije vezane
uz zaštitu zdravlja, sigurnost i zaštitu okoliša, (podaci o opasnosti i mjerama
sigurnosti) u skladu s propisima o razvrstavanju, pakiranju i obilježavanju
opasnih kemikalija.
Ako su tvar ili pripravak uređeni posebnim propisima u odnosu na zaštitu
zdravlja ljudi ili okoliša (npr. zabrane i ograničenja stav­ljanja u promet ili
korištenja opasnih tvari ili pripravka, propisivanje graničnih vrijednosti za
izloženost na mjestu rada), potrebno je navesti te propise.
Navesti i druge posebne propise koji su bitni za zaštitu zdravlja ljudi i
okoliša (npr. o MDK na mjestu rada i sl.).

16. OSTALI PODACI

Navedeni odjeljak sadrži sve ostale podatke važne za sigurnost, zdravlje i
zaštitu okoliša, koji nisu navedeni u prethodnim odjeljcima, kao npr.:
– popis oznaka upozorenja (R oznaka) s punim tekstom prema propisima o
razvrstavanju, opasnih kemikalija, navedenih u odjeljcima 2. i 3. STL-a,
– savjeti o školovanju i uvježbavanju za rad s opasnom tvari ili pripravkom,
– preporučena ograničenja za uporabu opasne tvari ili pripravka (npr. preporuke
dobavljača),
– dodatni podaci (npr. pisane reference i /ili podaci o tehničkim kontaktnim
točkama),
– izvori podataka korištenih u izradi STL-a,
– jasno označiti podatke u STL-u koji su dodani ili mijenjani u odnosu na raniji
STL.

Pravilnik, NN 111/2006-2464
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)